Pimedate Ööde filmifestival

Tallinna Pimedate Ööde filmifestival (PÖFF) on Tallinnas iga aasta novembris toimuv rahvusvaheline filmifestival. Tallinna Pimedate Ööde filmifestival kuulub Rahvusvahelise Filmiprodutsentide Liitude Föderatsiooni (FIAPF) otsusega alates 2014. aastast rahvusvaheliselt sertifitseeritud võistlusprogrammiga ehk A-kategooria festivalide hulka. 

PÖFF soovib tutvustada Eesti publikule maailma kino kogu tema värvikuses, pakkudes vaimutoitu mitmele maitsele ja igale vanusele. Festivali korraldab MTÜ Pimedate Ööde filmifestival. PÖFFi missiooniks on maailma filmikultuuri tutvustamine Eesti vaatajatele ja filmikultuuri populariseerimine Eestis, kutseliste filmitegijate omavahelise suhtluse arendamine rahvuslikul ja rahvusvahelisel tasandil ning Eesti filmikultuuri tutvustamine välisriikides. PÖFF lähtub oma tegevustes vabaühenduste eetikakoodeksist. 

PÖFF koosneb põhiprogrammist, kolmest alafestivalist, võrgustiku- ja koolitusüritusest noortele animahuvilistele ja -professionaalidele ning filmi- ja kaastootmisturust, mis on suunatud filmitööstuse levitajatele.

PÖFFi iga-aastased suursponsorid on Nordea Pank ja Nordic Hotel Forum. PÖFFi peamised partnerid on Ettevõtluse Arendamise Sihtasutus, Kultuuriministeerium, Eesti Kultuurkapital, Tartu linnavalitsus, Tallinna Kultuuriväärtuste Amet, Eesti Filmi Sihtasutus, Inimõiguste Keskus, Keskkonnainvesteeringute Keskus, Hasartmängumaksu Nõukogu, Puuetega Inimeste Koda, Lasteombudsman, Tartu Ülikooli Kliinikumi lastekliinik, Tallinna Sadam, Sotsiaalministeerium ja Välisministeerium ning välisriikide fondid ja saatkonnad.

Ajalugu

PÖFFi algatajateks olid 1997. aastal Tiina Lokk (Eesti), Jan Erik Holst (Norra), Eva Lille, Kirsi Tykkyläinen (Soome), Mona Jensen, Jesper Andersen, Svend Roed Nielsen ja Anne-Marie Overbye (Taani).. Tänaseni on festivali peakorraldajaks Tiina Lokk.

Pimedate Ööde filmifestival algas 1997. aastal, mil linastus 25 täispikka filmi tuues kokku 4500 kinokülastust. Festival kasvas kiiresti kahekordistades külastajate arvu aastast aastasse ning tuues Tallinnasse filme kogu maailmast. Kümne aastaga kümnekordistus PÖFFil linastuvate filmide arv, samal ajal kasvas publiku arv veelgi rohkem. Esimeselt fookuselt Põhjamaade kinol on festivali haare laienenud kõigile kontinentidele ja paljudesse žanritesse.

Alates 2004. aastast antakse välja PÖFFi elutööpreemiat.

2010. aastal toimus Tallinnas PÖFFi eestvedamisel Euroopa Filmiauhindade Gala.

2014. aastal sai PÖFF FIAPF filmifestivali sertifikaadi. FIAPF on organisatsioon, mis muuhulgas reguleerib maailma olulisemate filmifestivalide valikut. Selle alusel kuulub PÖFF 15 maailmakuulsa filmifestivali hulka, mille programm ei ole regioonipõhine ning millel on õigus näidata põhivõistlusprogrammis filme kõikidest regioonidest.

MTÜ Pimedate Ööde filmifestival

MTÜ PÖFF põhitegevusalaks on iga-aastase Tallinna Pimedate Ööde filmifestivali korraldamine. Lisategevusena korraldatakse filmiüritusi nagu Tartu armastusfilmide festival tARTuFF, Haapsalu õudus- ja fantaasiafilmide festival (HÕFF). Samuti toimuvad iganädalased dokumentaalfilmide linastused Kumu Kunstimuuseumis üritusel Kumu Dokumentaal. Väikese filmiprogrammiga ollakse esindatud ka selliste projektide raames nagu Tallinna vanalinna päevad, Tallinna Tudengipäevad, Tartu Tudengipäevad, Viljandi Pärimusmuusika Festival jm.

Alafestivalid
PÖFF Shorts, lühifilmide ja animatsiooni festival 
Just Film festival, laste- ja noortefilmide festival 
MOFF, mobiilifilmide festival

Filmiturg Black Market
Black Market Industry Screenings on filmiturg filmitööstuse professionaalidele: filmitegijatele, levitajatele, produtsentidele, filmide kokkuostjatele tutvustamaks laiema regiooni filme Põhjamaadest, Baltikumist, Kesk- ja Ida-Euroopa riikidest, Venemaalt, Kesk-Aasiast. 2010 aastal toimus esimene kirjandusõiguste turg "Raamat filmiks".

Filmi- ja kaastootmisturg Baltic Event
PÖFFi põhiprogrammi ajal toimub filmi- ja kaastootmisturg Baltic Event, mille põhieesmärk on tutvustada rahvusvahelistele filmi- ja teleprofessionaalidele uusimaid Baltimaades valminud mängufilme ning filmitootmisvõimalusi. Baltic Eventi korraldab MTÜ BE.

18. Tallinna Pimedate Ööde filmifestival
14.– 30. november 2014
 Pimedate Ööde filmifestivali põhiprogramm 2012, 14.–30. november 
 Animafilmide festival Animated Dreams, 19.–23. november
 Laste- ja noortefilmide festival Just Film, 14.–23. november
 Tudengi- ja lühifilmide festival Sleepwalkers, 18.–22. november
 Filmi- ja kaastootmisturg Baltic Event, 24.–28. november 
 Black Market Industry Screenings, 24.–28. november

Ülevaade 2014
 
 PÖFF toimus 5 linnas, 11 kinos ja 20 erinevas saalis.
  PÖFFi väisas üle 640 akrediteeritud külalise.
 PÖFFil töötas üle 250 vabatahtliku.
 Festivalil oli rekordarv esilinastusi, sh 10 rahvusvahelist ja 9 Euroopa esilinastust.
 Perioodil 1. november – 1. detsember külastati festivali kodulehte www.poff.ee enam kui 250 000 korda. Kokku käidi leheküljel 115 riigist, enim Eestist, Soomest ja USAst.
 Ühe riigi arvestuses osutusid kõige populaarsemateks filmideks Rootsi linateosed. Rootsi filmid “Saja-aastane, kes hüppas aknast välja ja kadus”, “Vääramatu jõud” ja “Tuvi istus oksal ja mõtiskles eksistentsi üle” müüdi kõik esimestena välja.
 Testivali kõige pikem film oli sakslase Edgar Reitzi linateos “Teine kodumaa”, mille pikkus oli 3 tundi ja 45 minutit.

Auhinnad 2014
 RAHVUSVAHELINE VÕISTLUSPROGRAMM
Žürii liikmed: Kati Outinen (Soome), Andrei Proshkin (Venemaa), Benson Taylor (Suurbritannia), Tomasz Wasilewski (Poola), Mark Axelrod (USA), Elina Reinold (Eesti)
GRAND PRIX – (stipendium 10 000 eurot Tallinna linnalt) LUCIFER (Režissöör Gust van den Berghe, Belgia) .
  PARIM REŽISSÖÖR  – MARAT SARULU (Ümberasumine / Pereezd, Kõrgõzstan) 
PARIM MEESNÄITLEJA –  EDDIE REDMAYNE (Kõiksuse teooria / Theory of Everything, Suurbritannia) “
PARIM NAISNÄITLEJA –  KALKI KOECHLIN (Margarita, kõrrega / Margarita with a straw, India) 
  PARIM OPERAATOR  – ERIK PÕLLUMAA (Risttuules, Eesti) 
  ŽÜRII ÄRAMÄRKIMINE –  REVOLUTSIOONI INGLID / ANGELY REVOLUCII (režissöör Alexey Fedorchenko, Venemaa) 

 TRIDENSI LÄÄNEMERE JA PÕHJAMAADE DEBÜÜTFILMIDE VÕISTLUSPROGRAMM 
Žürii liikmed: Dr Martin Botha (Lõuna-Aafrika vabariik), Zaza Urushadze (Gruusia), Anu Veermäe-Kaldra (Eesti)
TRIDENS PARIMA FILMI AUHIND (stipendium 5000 eurot Tridensilt) –  ELU AKVAARIUMIS / VONARSTRAETI (Režissöör Baldvin Zophoniasson, Island, Soome, Rootsi, Tšehhi) 
  ŽÜRII ERIAUHIND –  MIS MU NIMI ON / KAK MENJA ZOVUT (Režissöör Nigina Sayullaeva, Venemaa) „Nüansirikas, kompleksne isa-tütre suhte portree.
  PARIM OPERAATOR (stipendium 1000 eurot)  – FREDRIK WENZEL (Vaikne möire / The Quiet Roar, Rootsi, Norra) 
  TRIDENSI EESTI FILMI AUHIND (stipendium 3200 eurot)  – RISTTUULES (Režissöör Martti Helde, Eesti) 

 RAHVUSVAHELISE FILMIKRIITIKUTE ÜHINGU (FIPRESCI) AUHIND

Žürii liikmed: György Báron (Ungari), Nando Salvá (Hispaania), Kaarel Kressa (Eesti)
TÄNA / EMROUZ (režissöör Reza Mirkarimi, Iraan) 

 PÕHJA-AMEERIKA INDIE-FILMIDE KONKURSS

Žürii liikmed: Judy Ahn (Lõuna-Korea), Yohann Comte (Prantsusmaa), Kristjan Kongo (Eesti)
PARIM FILM  – EMME / MOMMY (režissöör Xavier Dolan, Kanada) 

RAHVUSVAHELISE FILMIKLUBIDE FÖDERATSIOONI (FICC) ŽÜRII AUHIND 

Žürii liikmed: Rita Boronyák (Ungari), Odd Vaagland (Norra), Raivo Raam (Eesti)
DON QUIJOTE 
 RISTTUULES (režissöör Martti Helde, Eesti) 
 AASIA FILMIKUNSTI EDENDAMISE VÕRGUSTIKU (NETPAC) ŽÜRII AUHIND 

Žürii liikmed: Ed Lejano (Filipiinid), Bina Paul (India), Rein Kotov (Eesti)
PARIM FILM  – ÜMBERASUMINE / PEREEZD (režissöör Marat Sarulu, Kõrgõzstan)

 OIKUMEENILINE ŽÜRII

Žürii liikmed: Tallinna ja kogu Eesti Metropoliit Stefanus (Eesti Apostlik-Õigeusu kirik), apostellik administraator piiskop Philippe Jourdan (Rooma-Katoliku kirik), peasekretär Erik Tamm (Eesti Evangeeliumi Kristlaste ja Baptistide Koguduste liit), peapiiskop Andres Põder (Eesti Evangeelne Luterlik kirik), metropoliit Kornelius (Moskva Patriarhaadi Eesti Õigeusu Kirik), superintendent Taavi Hollman (Eesti Medotisti kirik) 

PARIM KRISTILIKKE VÄÄRTUSI KANDEV FILM – TÄNA / EMROUZ (Režissöör Reza Mirkarimi, Iraan)

 PUBLIKUAUHIND (stipendium 2000 eurot Tallinna linnalt)

MIDA ME PIMEDUSES TEEME / WHAT WE DO IN THE SHAWDOS (režissöörid Jemaine Clement, Taika Waititi, Uus-Meremaa)

 ELUTÖÖAUHIND

MAJA KOMOROWSKA (Poola)

Viited

Välislingid
Tallinna Pimedate Ööde Filmifestivali koduleht
Festivali videodokumentatsioon
Olev Remsu. "TÜHJUS JA SÕDA, KÕIGELE LISAKS VEEL SÜÜTUSE KAOTAMINE. PÖFF25" TMK 1/2022.

Eesti filmifestivalid
A-klassi filmifestivalid
Tallinna üritused